
	Targed 1
	Cryfhau cysylltiadau er mwyn cryfhau dadl.

	Targed 2 
	Mwy o dystiolaeth i gefnogi dadleuon a barn.

	Targed 3 
	Sicrhau nad yw ffocws yr aseiniad yn mynd ar goll.




ECAD5009: Cylch 2 Astudiaethau Craidd: Dysgwyr, Ysgolion a Chymunedau: Ble ydw i’n addysgu?
Ymateb ysgrifenedig – Cynnig ar gyfer prosiect cymunedol ysgol.
Trafodir prosiect cymunedol ysgol sydd wedi ei ffocysu ar ddatblygu lles disgyblion wrth ddefnyddio ardal allanol i greu gardd amlbwrpas. Er enghraifft, dysgu yn yr awyr agored, offer synhwyraidd ar gyfer disgyblion ADY ac ati. Mae’r ffocws yn deillio o gynllun datblygu’r ysgol er mwyn dilyn argymhellion a sicrhau cynnydd. Diffinia Llywodraeth Cymru:
Y cynllun datblygu ysgol yw cynllun strategol yr ysgol ar gyfer gwelliant. Mae’n nodi’r camau y bydd ysgol yn eu cymryd i wella deilliannau dysgwyr. Bydd cynllun datblygu ysgol yn cael ei lywio gan yr hunanwerthuso a wna ysgol o’i pherfformiad ei hun ynghyd â data cyd-destunol, a bydd yn cynnwys blaenoriaethau gwella’r ysgol yn ogystal â thargedau tymor byr a thymor hwy (Llywodraeth Cymru, 2014, t.3). 
Lleolir yr ysgol yng nghanol y dref, oblegid hyn “mae’r disgyblion yn cyfrannu’n effeithiol i’r gymuned leol drwy amrywiaeth o weithgareddau”, megis cymryd rhan yng ngwasanaeth yr Eglwys, sesiynau ffitrwydd yn y ganolfan hamdden, ymweld â chartrefi henoed (Estyn, 2017, t.7). Gwneir cysylltiadau cyson gyda’r gymuned trwy astudio gwaith artistiaid lleol, mynychu gweithdai allgyrsiol gyda’r Urdd a gwneud defnydd o ganolfan synhwyraidd lleol ar gyfer disgyblion ADY. Noda Estyn (2017) fod perthynas cryf rhwng tîm arweiniol yr ysgol â’r llywodraethwyr a’u bod yn gefnogol i waith yr ysgol. “Maent yn derbyn gwybodaeth gynhwysfawr am ddata perfformiad a chynnydd yn erbyn blaenoriaethau gwella trwy adroddiadau’r pennaeth a chyflwyniadau gan arweinwyr” (Estyn, 2017, t.10). 
Caiff yr ardd ei henw ‘yr ardd addfwyn’ gan ddisgyblion yr ysgol, a bydd pob un ohonynt yn elwa ohoni yn bersonol mewn amryw ffyrdd. Yn ogystal, bydd modd i’r athrawon wneud nifer o gysylltiadau trawsgwricwlaidd wrth addysgu eu disgyblion ac ymglymu’r ardd yn y dysgu. 
Y nod yw cynnwys aelodau o’r gymuned yn y prosiect gymaint â phosib, boed yn gymorth i greu’r ardd, rhodd offer, amser gwirfoddol i gynorthwyo’r disgyblion wrth ddysgu am sut i arddio ac ati. Dewiswyd y ffocws hwn yn benodol gan ei fod yn caniatáu’r ysgol gyfan i ddod at ei gilydd a pharatoi ar gyfer cwricwlwm i Gymru 2022, gan fanteisio ar y cyfle i arbrofi gydag ardal dysgu cwbl newydd. Cysyllta hyn gyda nifer o ofynion y cwricwlwm newydd a bydd hyn yn rhoi’r ysgol ar flaen y gad, gan ystyried ei bod yn ysgol arloesol hefyd. Bydd dysgu yn y Maes Dysgu a Phrofiad Iechyd a Lles “yn cynnig y cyfle i ddysgwyr ddatblygu’r hyder a’r meddwl agored i archwilio syniadau, i ystyried barn pobl eraill, a’r dewrder i fynegi eu safbwyntiau eu hunain” (Llywodraeth Cymru, 2020). Dylai athrawon ddarparu cyfleoedd i ddisgyblion fynegi eu hunain, datblygu’n greadigol a magu annibyniaeth ar bob cyfle posib. Gan fod yr ysgol wedi ei lleoli mewn ardal ddifreintiedig, ystyriwyd mai o bosib dyma’r tro cyntaf byddai nifer o ddisgyblion yn ymwneud gyda gardd a dysgu am ei phwrpas. Fodd bynnag, “challenging injustice and helping to create a better learning environment or world is something that everyone can contribute to” (Arshad, Wigley and Pratt, 2012, t.14). Pwysleisia gweinidog addysg Cymru, Kirsty Williams:
Our national mission places wellbeing at the core of our new curriculum, supporting our children and young people to become healthy confident individuals, who are building their mental and emotional well-being by developing confidence, resilience and empathy (BBC News, 2019). 
Daw i’r amlwg y byddai’n bosib ymateb i ofynion lles y disgyblion wrth weithredu ar y prosiect hwn, megis sesiynau yoga, tyfu llysiau, gwerthfawrogi byd natur. Caiff yr ysgol ei chanmol am weithio’n “llwyddiannus gydag ystod eang o bartneriaid” sy’n cael “effaith fuddiol ar safonau lles disgyblion ac yn ymestyn eu profiadau dysgu yn effeithiol” (Estyn, 2017, t.11). 
Dywed BBC News (2019) fod Llywodraeth Cymru wedi datgan yn 2017-18 fod dros 11,000 o bobl ifanc wedi derbyn cwnsela, a bod amcan o 1 ym mhob 3 plentyn mewn dosbarth arferol yn dioddef o broblem iechyd meddwl. Gyda’r ffigurau yn cynyddu rhaid gweithredu a gosod gweithredai er mwyn ceisio goresgyn hyn. Mae grŵp maethu eisoes wedi ei sefydlu yn yr ysgol ar gyfer disgyblion sydd ag anghenion lles emosiynol, ymddygiadol, a chymdeithasol. Dangosa’r ymyrraeth lwyddiant aruthrol wrth i ddisgyblion flodeuo yn bersonol a gwneud cynnydd, maent yn cael “the necessary help to remove the barriers for learning” (Nurtureuk, dim dyddiad, t.2). Er bod yr ysgol gyfan yn buddio o’r grŵp maethu wrth gyd-weithio fel cymuned, nid yw pob disgybl yn mynychu’r grŵp maethu am resymau amlwg. Oblegid hyn, byddai cyflawni’r prosiect cymunedol o fantais i bob unigolyn yn yr ysgol, boed yn ddisgybl neu’n aelod o staff. Ffocws yr ardd byddai datblygu lles y disgyblion, fodd bynnag byddai modd ei defnyddio mewn nifer o Feysydd Dysgu a Phrofiad, yn ogystal â dysgu’n drawsgwricwlaidd.
Cyfateba’r prosiect yn sylweddol gydag ADCDF ac awgrymodd Donaldson (2015) y dylid sicrhau fod “plant a phobl ifanc yn datblygu yn ddinasyddion egwyddorol, gwybodus yng Nghymru a’r byd” fod yn un o’r pedwar diben sydd wrth wraidd y cwricwlwm newydd yng Nghymru (Donaldson, 2015, t.29). Gall gweithgareddau ymarferol ADCDF gynnwys compostio, gwneud tiroedd yr ysgol yn fwy gwyrdd, helfa mân drychfilod, gerddi bywyd gwyllt ac ati. Mae’r rhain i gyd yn darparu “cyfleoedd gwerthfawr i blant ymwneud â dinasyddiaeth weithredol ac ymarferol o fewn eu hysgol neu’u cymuned” (Hopwood a Defis, 2017, t.152). Gan fod ADCDF yn faes a werthusir gan Estyn yn ystod arolygiadau mae hyn yn pwysleisio pa mor bwysig yw hi fod ADCDF yn drawsgwricwlaidd, ethos ysgol gyfan, ac yn rhan ganolog o addysgeg a threfniadaeth yr ysgol. Nid yw’n bwnc ar wahân nac yn gyfrifoldeb ar un aelod o staff yn unig, yn hytrach dylid “ei ystyried fel arf pwerus a fydd yn eich helpu i baratoi dysgwyr ar gyfer sialensiau newydd a fydd yn rhan o’u dyfodol” (Hopwood a Defis, 2017, t.156). Law yn llaw â hyn, noda Hopwood a Defis (2017) y dylai ADCDF ychwanegu at ddatblygu sgiliau meddwl y disgyblion drwy gynnig cyfleoedd iddynt feddwl yn feirniadol, creu cysylltiadau a gwneud penderfyniadau gwybodus.
“Mae sicrhau bod plentyn yn gymdeithasol, emosiynol, ac yn gorfforol barod i ddysgu o’r pwys mwyaf i brif ofalwyr unrhyw blentyn ac yn rhan hanfodol o ddatblygiad plentyn” (Siencyn, 2008, t.139). Yn deillio o hyn dylid sicrhau fod yr amgylchedd dysgu yn amrywio er mwyn fod at ddant pob disgybl, yn ogystal â chynnwys y dysgu o fewn yr amgylchedd hwnnw. Er enghraifft chwaraeon neu helfa fathemategol yn yr awyr agored, er i’r amgylchedd ddysgu fod yr un peth, nid yw’r cynnwys a ffocws y dysgu. Petai athrawon ond yn defnyddio’r ardal allanol ar gyfer chwaraeon, gallai hyn olygu fod ambell ddisgybl ddim yn buddio o’r cyfle i fod allan yn yr awyr agored am nad ydynt yn hoff o chwaraeon neu’n teimlo’n gyfforddus. Yn ôl Siencyn (2008) mae plant sydd ar lefel emosiynol cadarn yn fwy agored a pharod i ddysgu gan fod eu lefelau canolbwyntio yn well. Oblegid hyn dylai athrawon gynllunio’n ofalus yn ôl gofynion pob disgybl er mwyn sicrhau fod pawb yn gwneud y cynnydd gorau posib. 
Dylid meithrin creadigrwydd plant mewn amgylchedd cyfoethog dan do ac yn yr awyr agored sy’n ysgogi meddwl llawn dychymyg ac yn cynnig cyﬂeoedd cyffrous i arbroﬁ â phroﬁadau ac adnoddau newydd. Dylai ymatebion creadigol plant adlewyrchu eu hunigolrwydd, eu dewisiadau a’u syniadau (LlCC, 2008, t.34). 
Pwysleisia LlC (2015) fod pob amgylchedd dysgu sy’n ddiogel, hwyl a chyffrous yn medru hybu datblygiad plant a’u cymhelli i ymchwilio a dysgu drwy brofiadau uniongyrchol. Awgryma Harriman (2006) y dylid creu amgylchedd allanol sy’n caniatáu i’r disgyblion ddatblygu ac ymchwilio. Ar y llaw arall rhaid ystyried beth fyddai’r ardal yn medru cynnig yn naturiol, yn ogystal â sut fyddai athrawon yn medru cyfoethogi’r dysgu yn yr ardal honno. Yn gryno bwriad y prosiect cymunedol “yw ceisio creu ardal sy’n llawn her ac sy’n cynnig cyfleoedd na ellid eu cynnig oddi fewn i bedair wal” i ddisgyblion o bob cefndir a gallu ar draws yr ysgol (Siencyn, 2010, t.55).
Teimlir fod pwrpas y prosiect yn cyfateb ag un o argymhellion Estyn sef “sicrhau bod amgylchedd yr ysgol a’i gwasanaethau yn cefnogi iechyd a llesiant disgyblion” (Estyn, 2019, t.10). Darganfyddodd Estyn (2019) fod amgylcheddau dysgu awyr agored yn cefnogi iechyd a lles disgyblion a’u bod yn fwy tebygol o ymddiddori yn eu dysgu. Serch hynny, dim ond tua 50% o ysgolion cynradd sy’n defnyddio amgylcheddau dysgu awyr agored yn effeithiol yn y cyfnod sylfaen, sef y cyfnod lle maent fwyaf cyffredin. Canfydda Estyn (2019) fod ysgolion yn gyffredinol yn defnyddio grwpiau ac elusennau lleol yn aml er mwyn cefnogi iechyd a lles disgyblion. Yn deillio o hyn byddai’r prosiect cymunedol yn cael effaith bositif ar yr ysgol a’i chymuned trwy uno a chefnogi ei gilydd mewn gwahanol ffyrdd, megis cefnogi lles disgyblion, hysbysebu cwmnïau lleol, diwygio’r ddarpariaeth dysgu. Gwelir arfer da gan Estyn lle mae disgyblion yr ysgol yn treulio o leiaf hanner diwrnod yr wythnos yn dysgu yn y goedwig gan gynnwys datrys problemau, cynyddu ymwybyddiaeth o’r amgylchedd a goresgyn risgiau.
“Mae dysgu yn yr awyr agored wedi cael effaith gadarnhaol ar les disgyblion a’u hagweddau at ddysgu. Mae’r ysgol wedi gweld cynnydd mewn presenoldeb ac mae safonau academaidd wedi gwella hefyd” (Estyn, 2019). 
Gan mai lles disgyblion yw prif ffocws y prosiect cymunedol, dylid amgylchynu’r prosiect o amgylch eu safbwynt nhw. 
Dylid gwrando ac ymateb i lais y plentyn, cydweithio gydag oedolion eraill a rhieni, er mwyn darparu amgylcheddau sbardunol - lleoedd i drafod pryderon a chael sgwrs, lleoedd i anturio a mwynhau. Yn anad dim, lleoedd sy’n sicrhau lles y plentyn (Siencyn, 2010, t.59).
Trwy wrando ar lais y plentyn, fe fyddant o bosib yn gwerthfawrogi’r ardal allanol yn fwy i gymharu â phetai’r athrawon wedi gwneud yr holl benderfyniadau. Bydd modd iddynt deimlo perchnogaeth dros eu gwaith a’u syniadau, yn ogystal ag arddangos eu creadigrwydd personol wrth gynllunio, paratoi a chreu’r ardd.
Gellir gwneud cysylltiadau â’r cwricwlwm wrth baratoi ar gyfer yr ardd mewn tasgau penodol, yn ogystal â chynnwys y gymuned leol a’i phobl. Byddai modd cysylltu rhifedd â chreadigrwydd wrth gynnal cystadleuaeth dylunio gosodiad yr ardd ar draws cyfnod allweddol 2. Penodir yr enillydd gan lywodraethwyr yr ysgol gan fod ganddynt gyfrifoldeb “am hyrwyddo safonau uchel o gyflawniad mewn ysgolion” a dyletswydd i “baratoi, monitro, adolygu a diwygio cynllun datblygu ysgol” (LlC, 2014, t.4). Wrth i’r dyluniad gorau o’r ardd gael ei ddewis gan y llywodraethwyr, ychwanega hyn at gynnwys y gymuned leol yn y prosiect terfynol. Dewisir y cynllun gorau ar sail y mwyaf addas ar gyfer y safle ac sy’n caniatáu amgylchedd ddysgu buddiol, synhwyrol a realistig. Bydd angen sicrhau ei fod yn  cyfateb â’r cyfanswm cyllid posib, a bod yr offer hoffent gynnwys yn yr ardd yn cefnogi’r dysgu ac yn ymestyn eu profiadau. Er na fyddai creu dyluniad o’r ardd ddelfrydol yn addas ar gyfer disgyblion iau yr ysgol, gallant gynnig syniadau i’r disgyblion hŷn eu cynnwys yn eu dyluniadau.
Rhagwelir y byddai modd creu cysylltiad rhifedd â chreadigol arall wrth ofyn i’r disgyblion ddylunio a chreu offer i’w gosod a defnyddio yn yr ardd. Byddai modd cynnig syniadau i’r disgyblion megis defnyddio offer at bwrpas gwahanol, er enghraifft defnyddio bonyn coed fel seddu, teiar i blannu blodau neu dyfu tatws, boteli plastig i greu tŷ haul. Cyniga hyn gyfle i gynnwys aelodau o’r gymuned wrth ofyn am unrhyw gyfraniad o offer er mwyn i’r disgyblion fuddio ohonynt a’u defnyddio yn yr ardd. Gellir gosod tasg TGCh i ddisgyblion hŷn yr ysgol i greu posteri i’w gosod o amgylch y gymuned leol i ofyn am unrhyw adnoddau fyddai pobl yn hapus i’w cyfrannu tuag at y prosiect.
Am nad oes ysgol goedwig ar gael ar safle’r ysgol mae disgyblion bl 5 yn unig yn cerdded at goedwig gyfagos er mwyn derbyn gwersi gan gwmni allanol sy’n seiliedig ar athroniaeth ysgol goedwig. Yn anffodus nid yw hyn yn addas ar gyfer disgyblion y cyfnod sylfaen gan fod heol brysur ar ochr y llwybr. Felly, bwriedir defnyddio’r ardd yn y dyfodol er mwyn cynnal sesiynau ysgol goedwig ar gyfer yr ysgol gyfan, yn enwedig ar gyfer y cyfnod sylfaen. Rhagwelir y byddai’n talu ffordd i hyfforddi aelod o staff yr ysgol i fod yn gyfrifol am yr ysgol goedwig a darparu addysg ar gyfer pob disgybl gan gynnwys disgyblion ADY. Golyga hyn y byddai’n arbed amser am fod y ddarpariaeth ar safle’r ysgol ac y byddai mynediad i’r ddarpariaeth trwy’r amser. Yn y pendraw byddai hyn yn arbed cyllid hefyd am na fyddai angen talu am wasanaeth allanol. Law yn llaw â hyn byddai sefyllfa staffio’r ysgol yn fwy hwylus i gymharu â phan fod disgyblion yn gadael y safle i fynd i’r ysgol goedwig.
Byddai modd i ddisgyblion y cyfnod sylfaen werthfawrogi byd natur ac ehangu eu dealltwriaeth o’r byd o’u cwmpas, yn enwedig wrth ddilyn thema megis adar. Galluoga hyn i’r athrawon eu dysgu am y gwahanol fathau o adar, y gwahanol sain sydd ganddynt, gwahanol liw plu, maint ac ati. Gellir creu bwyd i’r adar ac yna gosod y bwyd o amgylch safle’r ysgol. Byddai hyn yn denu’r adar gyda’r bwriad i ddisgyblion fod yn wylwyr adar gan ddefnyddio offer megis ysbienddrych ac ati. Ar y llaw arall, gall ddisgyblion CA2 gyd-weithio gyda saer coed lleol er mwyn dylunio a chreu bocsys adar i’w gosod o amgylch safle’r ysgol. Cyfateba hyn gyda chôd eco’r ysgol sef gofalu am y byd natur a’r anifeiliaid byw o’u cwmpas.
Er mwyn i’r prosiect lwyddo i’r eithaf rhaid i’r ysgol gyd-weithio fel un a bydd cyfrifoldebau yn cael eu rhannu rhwng staff yr ysgol. Yn amlwg, fe fydd gan rai mwy o gyfrifoldebau nag eraill, er enghraifft bydd disgwyl i’r Pennaeth arwain y prosiect a chyfathrebu’n gyson gyda’r athrawon, staff cynorthwyol, llywodraethwyr a disgyblion. Bydd angen i’r athro/wes cyfrifol am ysgolion eco gyfarfod yn gyson â’r pwyllgor eco er mwyn trafod unrhyw faterion sy’n codi, gwrando ar lais y disgyblion a rhannu unrhyw newydd gyda gweddill yr ysgol. Disgwylir hefyd i rieni gefnogi’r prosiect mewn unrhyw ffordd posib, boed yn amser gwirfoddol i baratoi safle’r ardd, cyfrannu unrhyw offer garddio ac ati. Dylid cofio fod “taking opportunities to engage with parents is vital to creating an ethos conducive to a socially just school” (Arshad, Wrigley and Pratt, 2012, t.23). Er mwyn cyd-weithio gyda’r gymuned leol, cynigir cyfle i ddisgyblion chweched dosbarth yr ysgol uwchradd gyfagos i wirfoddoli a chefnogi’r prosiect.
Gellir cysylltu elfen wyddonol o’r dysgu gyda’r gymuned leol. Er enghraifft gwersi garddio gan yr henoed er mwyn dysgu sut i ddefnyddio gwahanol offer a’u pwrpas, sut i blannu a thyfu llysiau ac ati. Wrth dyfu llysiau byddai modd eu defnyddio yng nghegin yr ysgol, neu gynnal cystadleuaeth ysgol gyfan am bwy sy’n medru tyfu’r blodyn haul talaf ayyb. I gyd-fynd â hyn byddai disgyblion yn ehangu eu gwybodaeth mewn amgylchedd dysgu allanol wrth ddysgu am gylched bywyd planhigion, o le mae ein bwyd yn dod, sut gall tywydd effeithio ar dyfiant. Cysyllta hyn gydag amcanion ysgolion eco o dan y testun ‘tir yr ysgol’. Noda Cadwch Gymru’n Daclus (dim dyddiad) fod tir yr ysgol yn ffynhonnell gyfoethog er mwyn ehangu profiadau dysgu ac yn ymdrin ag amrywiaeth o destunau.
Gall datblygu eich tir roi buddion sylweddol, nid yn unig ar gyfer y bobl y tu mewn i’r ysgol, ond hefyd i’r gymuned yn gyffredinol. Gall yr ardal roi cyfleoedd i rieni ac aelodau’r gymuned gymryd rhan a chyfrannu eu hamser a’u sgiliau (Cadwch Gymru’n Daclus, dim dyddiad). 
Ymchwilir am grant sydd ar gael ac sy’n addas ar gyfer gofynion y prosiect cymunedol er mwyn cael cefnogaeth cyllid. Yn ychwanegol byddai modd i’r disgyblion ysgrifennu llythyr i gwmnïau lleol yn esbonio pwrpas y prosiect, a gofyn am rodd ariannol neu gyfraniad o adnoddau os yn bosib.
Adolygir effaith y prosiect yn gyson gan fod cynlluniau datblygu ysgolion yn cael “eu hystyried fel dogfennau byw sy’n cael eu monitro’n rheolaidd yn ystod y cylch datblygu a’u hadolygu’n ffurfiol a’u diwygio o leiaf bob blwyddyn” (LlC, 2014, t.17). Cyfrifoldeb y corff llywodraethu yw monitro, adolygu a diweddaru’r CDY yn flynyddol. Gwelwyd arfer dda o’r corff llywodraethol yn helpu cryfhau gwelliant ysgol gan Estyn (2019). Pwysleisia Estyn fod “hyfforddiant wedi cael effaith gadarnhaol ar effeithiolrwydd y corff llywodraethol...sy’n galluogi iddynt weithio fel rhan o dîm ac yn rhannu nod cyffredin” (Estyn, 2019). 
Bwriedir mesur effaith y prosiect mewn amryw ffyrdd, megis holiaduron, arsylwadau a chyfweliadau. Er mai er lles y disgyblion penderfynwyd gweithredu ar y prosiect, bydd trafod effaith yr ardd ar y disgyblion gydag athrawon, rhieni ac aelodau o’r gymuned a fu’n rhan ohono hefyd yn fuddiol. Cesglir gwahanol safbwyntiau a barn trwy wneud hyn a fydd yn caniatáu mesuriad ehangach o effeithiolrwydd y prosiect.
Gan ystyried lles disgyblion “mae digon o dystiolaeth hysbys fod plant iachach a hapusach yn gwneud yn well yn yr ysgol” sy’n berthnasol iawn wrth gyfeirio at gwricwlwm newydd i Gymru (Estyn, 2019). Gweler arfer dda o fynd ag addysgu allan i’r awyr agored gan Estyn (2019) lle mae pob disgybl yn treulio o leiaf hanner diwrnod mewn coetir. Mesurwyd effaith y gwaith hwn trwy ddosbarthu holiaduron i ddisgyblion a rhieni. Dadansoddwyd y data a gasglwyd a gwelwyd fod “y ffocws cynyddol ar ddysgu yn yr awyr agored wedi cael effaith gadarnhaol iawn ar les disgyblion, a’u mwynhad o’r ysgol, yn ogystal â’u hagweddau at ddysgu” (Estyn, 2019). Agwedd lawn mor bwysig oedd effaith yr addysgu allan yn yr awyr agored ar staff yr ysgol. Dysgwyd fod y dull wedi cael effaith gadarnhaol ar les staff hefyd a’u bod yn cael mwy o foddhad yn eu swydd.
Cyfaddefir fod rhagfynegiad Donaldson (2015) wedi cael ei fodloni a’i brofi wrth i’r disgyblion ddangos ymrwymiad i’r dysgu’n fwyfwy yn yr ardal allanol. Dadleua Donaldson:
Er mwyn iddynt ymroddi i ddysgu, mae angen amgylcheddau cyfoethog, symbylol ar blant a phobl ifanc lle y gallant ymchwilio ac arbrofi â syniadau ac adnoddau, cydweithio â’u cyfoedion a chreu cysylltiadau dynamig gan deimlo bod diben clir i hynny er mwyn llunio ystyr (Donaldson, 2015, t.66). 
Profwyd fod rhoi cyfrifoldebau i’r disgyblion wrth weithredu ar brosiect yn fuddiol tu hwnt. Mae eu brwdfrydedd yn cynyddu ac mae’r cyfleoedd a ddaw law yn llaw gyda’r cyfrifoldebau yn eu cynorthwyo i egino fel unigolion. Dywed Estyn (2017) fod hyn yn caniatáu disgyblion i gyfarfod a chyd-weithio gydag oedolion proffesiynol, gan ddysgu am sut i gyfathrebu gyda phobl eraill yn barchus. Trwy ysgrifennu llythyron ac e-byst i ofyn am gyfraniadau a chymorth maent yn datblygu sgiliau llythrennedd, ymestyn eu sgiliau meddwl a chreadigol wrth ddylunio a chreu, a chael cyfle i arbrofi a mentro mewn profiad hollol newydd. Mae’r rhain i gyd yn sgiliau gydol oes a fydd yn sylfaen da iddynt ar gyfer y dyfodol, ac o bosib yn eu sbarduno i gymryd diddordeb mewn maes penodol fel gyrfa, megis saer coed, garddwr. Noda Estyn (2017) fod darparu cyfleoedd i ddefnyddio sgiliau ymarferol wedi herio disgyblion, yn enwedig y rheiny sy’n llwyddo’n hawdd yn academaidd. Serch hynny, “fe wnaeth y prosiect hwn ddatblygu’u lefelau dyfalbarhad a dealltwriaeth ymhellach” (Estyn, 2017).
Gwerthusir deilliannau’r prosiect trwy ddefnyddio dadansoddiad SWOT (gweler atodiad), sy’n canolbwyntio ar ffactorau mewnol ac allanol yr ysgol wrth ymgymryd â’r prosiect. Gellir cymharu’r elfennau ag effeithiodd ar gyflawni’r prosiect er mwyn ceisio osgoi a diwygio’r agweddau niweidiol yn y dyfodol. Canolbwyntia’r dadansoddiad ar gryfderau, gwendidau, cyfleoedd a bygythiadau'r prosiect. Er i’r canlyniad terfynol fod yn llwyddiannus ac i’r ffactorau helpgar gorbwyso'r rhai niweidiol, rhaid eu hystyried hefyd. Gwelwyd arfer ardderchog o gyd-dynnu yng nghymuned yr ysgol yn fewnol wrth i arbenigedd y staff adlewyrchu ar y disgyblion, a’u sbarduno i feddwl am syniadau a dangos eu creadigrwydd. I gyd-fynd â hyn, ychwanegwyd cefnogaeth aruthrol gan y corff llywodraethol, gellir dweud gyda hyder fod eu hatebolrwydd i’r prosiect wedi ychwanegu cyfoeth i’r canlyniad terfynol.
Ar y llaw arall, cafodd diffyg dealltwriaeth y disgyblion o bwrpas a manteision gardd effaith ar eu cymhelliant ar ddechrau’r broses o gyflawni’r prosiect. Credir fod hyn o ganlyniad i’w magwraeth gan ei fod yn ardal ddifreintiedig. Serch hynny, pwysleisia Hopwood a Defis (2017) ni ddylid rhagdybio fod plant sy’n dod o gefndir penodol yn mynd i ymdrin â’r dysgu yn wahanol i gymharu gyda disgyblion eraill. Dylid cadw mewn cof nad yw cefndir ac amgylchiadau o hyd yn nodi os fydd plentyn yn llwyddo neu’n methu. Daeth i’r amlwg fod diffyg offer ac adnoddau ar gael gan yr ysgol ar gyfer paratoi safle’r ardd ac i’w cynnwys ynddi ar derfyn y prosiect. At hyn fe godwyd materion diffyg cyllid, a bu’n rhaid gofyn a derbyn cefnogaeth ariannol o’r gymuned leol, megis rhodd ariannol gan gwmnïau lleol. Yn anffodus nid oedd rhieni mewn sefyllfa ariannol da i fedru cyfrannu at yr achos.
Teimlir fod y prosiect wedi agor nifer o ddrysau i’r rhieni a pherthnasau’r ysgol i ymuno yn y bwrlwm a’u cynnwys yn addysg eu plant. “Mae diddordeb ac ymrwymiad teuluoedd yn addysg eu plant yn dylanwadu ar yr hyn maen nhw’n ei gyflawni” (Hopwood a Defis, 2017, t.132). Fodd bynnag, nifer fechan o rieni wnaeth ymglymu â’r prosiect a dywedodd nifer o rieni nad oeddent yn teimlo y byddai eu cyfraniad o unrhyw werth am nad oeddent yn deall dim byd am y byd garddio. Mynegodd aelodau eraill o rieni eu bod yn teimlo cywilydd am nad oeddent mewn sefyllfa sefydlog ariannol i allu cyfrannu unrhyw offer ac adnoddau. Ar y llaw arall, dywedodd y rhieni wnaeth neidio at y cyfle i gefnogi’r prosiect eu bod wedi buddio’n bersonol wrth ddysgu am ddarpariaeth addysg eu plant. Yn ogystal â hyn roeddent yn gallu gweld y gwahaniaeth o ran lles eu plant a’u brwdfrydedd tuag at ddysgu. “Po fwyaf yw cyfraniad y rhieni tuag at ddysgu eu plant, y mwyaf tebygol mae’r plant o lwyddo yn y system addysg” (Hopwood a Defis, 2017, t.132).
Yn sicr cafodd y gymuned leol effaith syfrdanol ar effeithiolrwydd y prosiect, a chyfaddefir na fyddai’r prosiect wedi bod yn llwyddiannus heb eu cefnogaeth barhaus. Amlyga Hopwood a Defis (2017) bwysigrwydd cynorthwyo ein disgyblion i gysylltu gyda gwahanol elfennau o fewn y gymuned. Caiff hyn effaith gadarnhaol ar bob disgybl wrth iddynt ymwneud â’r byd o’u cwmpas, creu perthynas gydag aelodau o’r gymuned ac ehangu eu dealltwriaeth o swyddogaeth yr aelodau hynny. Wrth i’r ysgol fanteisio ar ddefnyddio’r gymuned leol yn eu gwaith, bydd modd ehangu’r cwricwlwm a fydd yn ychwanegu at safon yr addysg a chaiff ei ddarparu i’r disgyblion.
Gellir cynnwys y gymuned leol yn y dysgu mewn amryw o ffyrdd, ac fe brofwyd yn hynod lwyddiannus wrth gyflawni’r prosiect. Trwy gynnwys y gymuned yng ngwaith y disgyblion mae’n eu caniatáu i ymestyn sgiliau a dealltwriaeth na fyddai modd cael mynediad iddynt o fewn yr ystafell ddosbarth, er enghraifft sesiynau crochenwaith, gwersi nofio. Yn ogystal â chynorthwyo’r disgyblion i flodeuo wrth wneud defnydd o’u milltir sgwâr, gall hefyd ddiwygio sgiliau’r athrawon o gyd-weithio gydag aelodau o’r gymuned. Cyfateba hyn gyda’r safonau SAC (2019) yn enwedig yr elfen o gyd-weithredu. Dangosir y byddai ymwneud â phrosiect cymunedol yr ysgol o safbwynt athro cymwysedig yn perthyn i’r safon SAC,
Mae gweithio’n drefnus ac yn adeiladol gydag ystod o gydweithwyr i wella profiad dysgwyr yn nodwedd gyson o waith yr athro. Myfyrir ar ddatblygu arbenigedd, a hynny wedi’i strwythuro ac yn broses bersonol neu gydweithredol, fel sy’n briodol (LlC, 2019, t.44).  
Mynega Siencyn (2010) fod lles plant yn faes cymhleth ac yn cynnwys nifer o wahanol elfennau sef iechyd, datblygiad corfforol, profiadau ac ymateb oedolion i blentyn ac ymdeimlad y plentyn o lwyddiant. Wedi ystyried hyn, teimlir fod y prosiect cymunedol wedi llwyddo i gefnogi a chyfateb pob un o’r elfennau yma. I gloi, nod yr ysgol “wrth ymwneud ag asiantaethau allanol yw gwella profiadau dysgu y disgyblion” a hyderaf fod hyn wedi ei fodloni.

	HELPGAR
	NIWEIDIOL

	MEWNOL
(o fewn yr ysgol)
	Cryfderau

· Arbenigedd staff
· Ymrwymiad disgyblion
· Prosiectau eraill wedi llwyddo yn yr ysgol
· Cyd-weithio rhwng disgyblion a staff
· Llais y plentyn
· Parodrwydd disgyblion i gyflawni’r prosiect 
· Corff llywodraethol cefnogol 
· Ysgol Eco – pwyllgor eco brwdfrydig 

	Gwendidau

· Dealltwriaeth disgyblion ynglŷn â garddio
· Adnoddau i’w cynnwys yn yr ardd
· Offer garddio
· Angen paratoi safle’r ardd cyn gallu dechrau ar y prosiect




	ALLANOL
(tu allan i’r ysgol)
	Cyfleoedd

· Cryfhau’r berthynas rhwng yr ysgol a’r gymuned
· Datblygiad y Pedwar Diben
· Cynnwys rhieni yn addysg eu plant
· Creu partneriaeth rhwng yr ysgol a chwmnïau lleol



	Bygythiadau

· Cyllid
· Amddifadedd
· Diffyg ymrwymiad gan rieni 
· Tlodi
· Rhieni swil
· Rhieni â diffyg diddordeb yn addysg eu plant 

